b'\n_START_ARTICLE_\nServeris\n_START_PARAGRAPH_\nServeris \xe2\x80\x93 specialios paskirties kompiuteris ar programa, skirta kit\xc5\xb3 kompiuteri\xc5\xb3 (klient\xc5\xb3) aptarnavimui (neskirta asmeniniam naudojimui)._NEWLINE_Da\xc5\xbeniausiai i\xc5\xa1skiriamos kelios serveri\xc5\xb3 r\xc5\xab\xc5\xa1ys (pagal paskirt\xc4\xaf): fail\xc5\xb3 serveriai (FTP, SMB etc.), pa\xc5\xa1to serveriai (POP3, SMTP, IMAP), tinklalapi\xc5\xb3 serveriai (angli\xc5\xa1kai: web server [host]) (HTTP), duomen\xc5\xb3 bazi\xc5\xb3 serveriai (SQL), aplikacij\xc5\xb3 serveriai, ir pan. Daugeliu atvej\xc5\xb3 tas pats kompiuteris gali atlikti visas \xc5\xa1ias funkcijas priklausomai nuo to kokias serverio programas \xc4\xafdiegsime._NEWLINE_Serveri\xc5\xb3 naudojimas pagr\xc4\xafstas client - server architekt\xc5\xabra: kliento programa prisijungia prie serverio, skirto tam tikrai u\xc5\xbeduo\xc4\x8diai, ir siun\xc4\x8dia pastarajam \xc4\xafsakymus (u\xc5\xbeklausas), kurie vykdomi. D\xc4\x97l tokio i\xc5\xa1skyrimo galima lengvai organizuoti daugelio vartotoj\xc5\xb3 bendr\xc4\x85 darb\xc4\x85, efektyviau panaudoti skai\xc4\x8diavimo resursus, padidinti sistem\xc5\xb3 patikimum\xc4\x85 ir pan. D\xc4\x97l darbo pob\xc5\xabd\xc5\xbeio bei saugumo reikalavim\xc5\xb3 serveriuose da\xc5\xbeniausiai naudojamos specifin\xc4\x97s operacin\xc4\x97s sistemos (UNIX, Linux, NetWare ir pan.), nors kartais b\xc5\xabna ir serveri\xc5\xb3, naudojan\xc4\x8di\xc5\xb3 \xc4\xafprastas Windows ar Mac OS sistemas. D\xc4\x97l t\xc5\xb3 pa\xc4\x8di\xc5\xb3 saugumo, patikimumo ir daugelio vartotoj\xc5\xb3 greito aptarnavimo reikalavim\xc5\xb3 serveri\xc5\xb3 programin\xc4\x97 \xc4\xafranga yra diegiama \xc4\xaf specialiai tam skirtas ma\xc5\xa1inas (kompiuterius), kuri\xc5\xb3 technin\xc4\x97 \xc4\xafranga yra galingesn\xc4\x97, patikimesn\xc4\x97 ir labiau apsaugota nuo technini\xc5\xb3 gedim\xc5\xb3 ir pa\xc5\xa1alini\xc5\xb3 trukd\xc5\xbei\xc5\xb3. D\xc4\x97l \xc5\xa1ios prie\xc5\xbeasties \xc5\xa1ios specializuotos sistemos taip pat vadinamos serveriais._NEWLINE_Senesniais laikais serveris tur\xc4\x97jo b\xc5\xabti specializuota, didesnio na\xc5\xa1umo ma\xc5\xa1ina. \xc5\xa0iuo metu esant nedidelei apkrovai serverio funkcijas neblogai atlieka ir \xc4\xafprastas kompiuteris, jei jis gerai parengtas nenutr\xc5\xabkstamam darbui._NEWLINE_Serveriu taip pat vadinama tokiame kompiuteryje veikianti specialios paskirties programa, kuri s\xc4\x85veikaudama su kompiuteriniu tinklu atlieka auk\xc5\xa1\xc4\x8diau i\xc5\xa1vardintus veiksmus (pavyzd\xc5\xbeiui, Apache serveris). Paleidus toki\xc4\x85 program\xc4\x85 bet kuriame kitame interneto jungt\xc4\xaf turin\xc4\x8diame kompiuteryje, jis taip pat pavirsta serveriu. Toks \xe2\x80\x9eanarchistinis serveris\xe2\x80\x9c pasiekiamas i\xc5\xa1 bet kurios pasaulio vietos pagal jo IP adres\xc4\x85; \xc5\xbeodinio vardo jis neturi. Priklausomai nuo konfig\xc5\xabracijos, IP adresas gali b\xc5\xabti pastovus arba keistis kiekvien\xc4\x85kart \xc4\xafjungiant kompiuter\xc4\xaf. P2P sistemose kiekvienas kompiuteris taip pat yra i\xc5\xa1kart ir klientas, ir serveris.'